Klikkið er nýr þáttur í Hlaðvarpi Kjarnans þar sem fjallað er um geðheilbrigði , geðheilbrigðismál og áskoranirnar sem bíða neytendum geðheilbrigðisþjónustu . Nýr hlaðvarpsþáttur , Klikkið , hefur göngu sína í Hlaðvarpi Kjarnans um þessar mundir . Þátturinn mun birtast reglulega í hlaðvarpsstraumi Kjarnans í sumar . Notendur samtakanna Hugarafls hafa umsjón með þættinum . Hugarafl er vettvangur fyrir notendur geðheilbrigðiskerfisins og fagfólk til þess að koma saman á jafningjagrundvelli og vinna í bataferli með sjónarmið valdeflingar að leiðarljósi . Í Klikkinu er skjólstæðingum Hugarafls gefið tækifæri til þess að deila reynsluheimi sínum og skoðunum . Við að koma þáttunum á fót naut Hugarafl aðstoðar nemenda í meistaranámi í verkefnastjórnun ( MPM ) við Háskólann í Reykjavík , en liður í öðru misseri námsins er að nemendahópar vinna raunhæft verkefni að eigin vali í þágu samfélagsmálefna . Auglýsing Klikkið verður þannig liður í fræðslu - og kynningarstarfi Hugarafls . Markmiðið þáttagerðarinnar er samhljóða markmiðum samtakanna en það er að vera sýnileg í gegnum alls konar verkefni og opinni þátttöku í samfélagsumræðu í því skyni að draga úr fordómum , stuðla að aukinni þekkingu um bata og bataferli , efla samstarf notenda og fagfólks og stuðla að breidd í þjónustu við fólk með geðraskanir og auknum mannréttindum þeirra . Hugarafl hefur farið mjög vaxandi á undanförnum misserum og hefur fjölgun félagsmanna verið mest í yngsta aldursflokknum . Í fyrsta þættinum er fjallað um batann og spurt : Hvað er bati ? Hvað tekur við ? Einnig er rýnt í bataferlið sjálft og spjallað um bata , lífið , geðveiki og allt þar á milli . Þáttinn má heyra í spilaranum hér að neðan : Við á Kjarnanum göngum bjartsýn og einbeitt inn í nýtt ár og þökkum lesendum fyrir það traust sem þeir sýna með því að styrkja Kjarnann . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .